CELEX: 62017CN0084
Language: sk
Date: 2017-02-15 00:00:00
Title: Vec C-84/17 P: Odvolanie podané 15. februára 2017: Société des produits Nestlé SA proti rozsudku Všeobecného súdu (piata komora) z 15. decembra 2016 vo veci T-112/13, Mondelez UK Holdings & Services Ltd/Úrad Európskej únie pre duševné vlastníctvo

6.6.2017   
            
            
               SK
            
            
               Úradný vestník Európskej únie
            
            
               C 178/4
            
         Odvolanie podané 15. februára 2017: Société des produits Nestlé SA proti rozsudku Všeobecného súdu (piata komora) z 15. decembra 2016 vo veci T-112/13, Mondelez UK Holdings & Services Ltd/Úrad Európskej únie pre duševné vlastníctvo
   (Vec C-84/17 P)
   (2017/C 178/04)
   Jazyk konania: angličtina
   
      Účastníci konania
   
   
      Odvolateľka: Société des produits Nestlé SA (v zastúpení: G.S.P. Vos, advocaat)
   
      Ďalší účastníci konania: Mondelez UK Holdings & Services Ltd, Úrad Európskej únie pre duševné vlastníctvo (EUIPO)
   
      Návrhy odvolateľky
   
   Odvolateľka navrhuje, aby Súdny dvor:
   
               —
            
            
               zrušil napadnutý rozsudok Všeobecného súdu Európskej únie z 15. decembra 2016 vo veci T-112/13 z dôvodu, že Všeobecný súd porušil článok 7 ods. 3 a článok 52 ods. 2 nariadenia o ochrannej známke Európskej únie („EUTMR“) (1), a
            
         
               —
            
            
               zaviazal žalobkyňu pred Všeobecným súdom, teda Mondelez UK Holdings & Services Ltd, na náhradu trov konania.
            
         
      Odvolacie dôvody a hlavné tvrdenia
   
   Nestlé podáva odvolanie proti rozsudku Všeobecného súdu z dôvodu, že Všeobecný súd porušil článok 7 ods. 3 a článok 52 ods. 2 nariadenia (ES) č. 207/2009 zmeneného a doplneného nariadením (EÚ) č. 2015/2424 (2), známe tiež ako EUTMR.
   Odvolanie podané spoločnosťou Nestlé smeruje proti rozhodnutiu Všeobecného súdu, ktoré v súvislosti s rozsahom územia, na ktorom je potrebné preukázať rozlišovaciu spôsobilosť nadobudnutú používaním ochrannej známky, stanovilo, že rozlišovacia spôsobilosť nadobudnutá používaním tejto ochrannej známky musí byť preukázaná na celom území Európskej únie, teda vo všetkých dotknutých členských štátoch.
   
      (1)  Nariadenie Rady (ES) č. 207/2009 z 26. februára 2009 o ochrannej známke Spoločenstva (Ú. v. EÚ L 78, 2009, s. 1).
   
      (2)  Nariadenie Európskeho parlamentu a Rady (EÚ) 2015/2424 zo 16. decembra 2015, ktorým sa mení nariadenie Rady (ES) č. 207/2009 o ochrannej známke Spoločenstva a nariadenie Komisie (ES) č. 2868/95, ktorým sa vykonáva nariadenie Rady (ES) č. 40/94 o ochrannej známke Spoločenstva, a zrušuje nariadenie Komisie (ES) č. 2869/95 o poplatkoch splatných Úradu pre harmonizáciu vnútorného trhu (ochranné známky a vzory) (Ú. v. EÚ L 341, 2015, s. 21).